CELEX: 52020PC0439
Language: da
Date: 2020-08-24
Title: Forslag til RÅDETS GENNEMFØRELSESAFGØRELSE om midlertidig støtte til Rumænien i henhold til Rådets forordning (EU) 2020/672 til mindskelse af risiciene for arbejdsløshed i en nødsituation som følge af covid-19-udbruddet

EUROPA-KOMMISSIONEN
            Bruxelles, den 24.8.2020
            COM(2020) 439 final
            2020/0211(NLE)
            Forslag til
            RÅDETS GENNEMFØRELSESAFGØRELSE
            om midlertidig støtte til Rumænien i henhold til Rådets forordning (EU) 2020/672 til mindskelse af risiciene for arbejdsløshed i en nødsituation som følge af covid-19-udbruddet
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Ved Rådets forordning (EF) 2020/672 ("SURE-forordningen") fastsættes den retlige ramme for Unionens finansielle støtte til medlemsstater, der oplever eller er i alvorlig risiko for en alvorlig økonomisk forstyrrelse som følge af covid-19-udbruddet. Støtten inden for rammerne af SURE har primært til formål at finansiere arbejdsfordelingsordninger eller lignende foranstaltninger, der tager sigte på at beskytte arbejdstagere og selvstændige og dermed mindske forekomsten af arbejdsløshed og indkomsttab, samt, som supplement, med henblik på finansiering af visse sundhedsrelaterede foranstaltninger, navnlig på arbejdspladsen.
            
            
               Den 7. august 2020 anmodede Rumænien om finansiel støtte fra Unionen under SURE-forordningen. I henhold til SURE-forordningens artikel 6, stk. 2, har Kommissionen hørt de rumænske myndigheder med henblik på at kontrollere, om der er sket en pludselig og kraftig stigning i de faktiske og planlagte offentlige udgifter, som er direkte forbundet med Rumæniens arbejdsfordelingsordninger og lignende foranstaltninger samt sundhedsmæssige foranstaltninger, der er indført som reaktion på covid-19-pandemien. Foranstaltningerne vedrører navnlig:
            
            
               (1)en ydelse til ansatte hos en arbejdsgiver, der nedsætter eller midlertidigt indstiller sin aktivitet på grund af følgerne af covid-19-udbruddet. Ydelsen udgør højst 75 % af medarbejdernes grundløn (dog højst 75 % af den gennemsnitlige bruttoløn i landet) i al den tid, der er undtagelsestilstand.
            
            
               (2)En ydelse til personer, hvis ansættelsesforhold er blevet suspenderet i mindst 15 dage i perioden med undtagelsestilstand eller alarmberedskab, forudsat at deres ansættelsesforhold fastholdes frem til den 31. december 2020. Ydelsen udgør 41,5 % af medarbejdernes grundløn, brutto (dog højst 41,5 % af den gennemsnitlige bruttoløn i landet) 
            
            
               (3)en arbejdsfordelingsordning, hvorunder arbejdsgiveren i tilfælde af en midlertidig nedsættelse af aktiviteten som følge af situationen med undtagelsestilstand eller alarmberedskab har mulighed for at reducere medarbejdernes arbejdstid med op til 50 %. I perioden med nedsat arbejdstid modtager de berørte medarbejdere en godtgørelse på 75 % af forskellen mellem bruttolønnen for normal arbejdstid og den aktuelle løn
            
            
               (4)to foranstaltninger til fordel for selvstændige og personer inden for liberale erhverv: For dem, der helt har indstillet deres aktivitet på grund af følgerne af covid-19-udbruddet, udbetaler staten en ydelse på 75 % af deres gennemsnitlige bruttoløn. For dem, der har nedsat deres arbejdstid, udbetaler staten en ydelse på op til 41,5 % af deres gennemsnitlige bruttoløn
            
            
               (5)en foranstaltning, hvorunder der ydes en understøttelsesydelse på 35 % af det normale vederlag pr. dag i en periode på højst 3 måneder til daglejere, der stopper med at arbejde, fordi forretningsaktiviteten er blevet indstillet på grund af følgerne af covid-19-udbruddet
            
            
               (6)en bonus for ekstraarbejde til personalet i specialstrukturerne under det nationale institut for folkesundhed og de regionale sundhedsforvaltninger og/eller den offentlige sundhedsforvaltning i Bukarest, som varetager koordineringen og gennemførelsen af foranstaltninger til forebyggelse og inddæmning af begivenheder, som WTO har erklæret for en global folkesundhedsmæssig krise som følge af smitte med covid-19. Under foranstaltningen udbetales en ydelse svarende til 75 % af grundlønnen for de timer, der erlægges ud over den normale arbejdstid, og 100 % af grundlønnen for timer erlagt i weekenden, på offentlige fridage og andre dage, der ikke tæller som almindelige arbejdstage 
            
            
               (7)en børnepasningsydelse til medarbejdere i det nationale forsvarssystem, fængsler, offentlige sundhedscentre og andre kategorier som fastlagt ved ministerielle bekendtgørelser. Ydelsen er betinget af, at den anden forælder ikke har alternative rettigheder, som giver forældre mulighed for at holde fri for at passe børn i tilfælde af midlertidig lukning af undervisningsenheder 
            
            
               (8)en ydelse for særligt farlige forhold på op til 30 % af lønnen til medicinsk personale, der deltager i medicinske covid-19-foranstaltninger.
            
            
               Rumænien har fremsendt de nødvendige oplysninger til Kommissionen. 
            
            
               Under hensyntagen til den foreliggende dokumentation foreslår Kommissionen, at Rådet vedtager en gennemførelsesafgørelse om at yde finansiel støtte til Rumænien i henhold til SURE-forordningen til støtte for ovennævnte foranstaltninger.
            
            
               •Sammenhæng med de gældende regler på samme område
            
            
               Dette forslag er i fuld overensstemmelse med Rådets forordning (EU) 2020/672, i henhold til hvilken forslaget fremsættes.
            
            
               Forslaget er et supplement til et andet EU-retsinstrument, der har til formål at yde støtte til medlemsstaterne i nødsituationer, nemlig Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond ("forordning (EF) nr. 2012/2002"). Europa-Parlamentets og Rådets forordning (EU) 2020/461 blev vedtaget den 30. marts og indeholder ændringer til førnævnte instrument, som udvider dets anvendelsesområde til at omfatte større folkesundhedskriser og fastlægger, hvilke specifikke tiltag der er berettigede til finansiering. 
            
            
               •Sammenhæng med Unionens politik på andre områder
            
         
         
            
               Forslaget indgår i en række foranstaltninger, der er udarbejdet som reaktion på den aktuelle covid-19-pandemi, blandt andet investeringsinitiativet som reaktion på coronavirusset, og det supplerer andre instrumenter til støtte for beskæftigelsen såsom Den Europæiske Socialfond og Den Europæiske Fond for Strategiske Investeringer (EFSI)/InvestEU. Ved i dette særlige tilfælde med covid-19-udbruddet at gøre brug af lånoptagelse og långivning til støtte for medlemsstaterne fungerer dette forslag som en ekstra sikkerhedsforanstaltning til at finansiere arbejdsfordelingsordninger og lignende foranstaltninger, der bidrager til at beskytte arbejdspladser og dermed arbejdstagere og selvstændige mod risikoen for arbejdsløshed. 
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Retsgrundlaget for dette instrument er Rådets forordning (EU) 2020/672.  
            
            
               •Nærhedsprincippet (for områder, der ikke er omfattet af enekompetence) 
            
            
               Forslaget fremsættes i forlængelse af en anmodning fra en medlemsstat og er et udtryk for europæisk solidaritet, idet der ydes finansiel støtte fra Unionen i form af midlertidige lån til en medlemsstat, der er berørt af covid-19-udbruddet. Som en ekstra sikkerhedsforanstaltning vil denne finansielle støtte midlertidigt understøtte regeringens øgede offentlige udgifter til arbejdsfordelingsordninger og lignende foranstaltninger for at hjælpe dem med at beskytte arbejdspladser og dermed arbejdstagere og selvstændige mod risikoen for arbejdsløshed og tab af indkomst.
            
            
               Denne støtte vil hjælpe den berørte befolkning og bidrage til at mindske de direkte samfundsmæssige og økonomiske virkninger af den aktuelle covid-19-krise. 
            
            
               •Proportionalitetsprincippet
            
            
               Forslaget overholder proportionalitetsprincippet. Det går ikke videre, end hvad der er nødvendigt for at nå instrumentets mål. 
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               På grund af det presserende behov for at udarbejde forslaget, således at Rådet kan vedtage det i tide, kunne der ikke gennemføres en høring af de berørte parter.
            
            
               •Konsekvensanalyse
            
            
               På grund af forslagets hastende karakter er der ikke foretaget nogen konsekvensanalyse.
            
            
               4.VIRKNINGER FOR BUDGETTET
            
            
               Kommissionen bør kunne optage lån på de finansielle markeder med henblik på videreudlån til medlemsstater, der anmoder om finansiel støtte inden for rammerne af SURE-instrumentet. 
            
            
               Ud over garantierne fra medlemsstaterne indeholder ordningen andre sikkerhedsforanstaltninger for at sikre dens finansielle soliditet:
            
            
               ·en stringent og konservativ tilgang til økonomisk forvaltning
            
            
               ·en sammensætning af låneporteføljen, der begrænser koncentrationsrisikoen, den årlige eksponering og en overdreven eksponering for de enkelte medlemsstater, samtidig med at der sikres tilstrækkelige ressourcer til de medlemsstater, hvor behovet er størst, samt
            
            
               ·muligheder for refinansiering af gæld.
            
         
         
            
               2020/0211 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om midlertidig støtte til Rumænien i henhold til Rådets forordning (EU) 2020/672 til mindskelse af risiciene for arbejdsløshed i en nødsituation som følge af covid-19-udbruddet
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets forordning (EU) 2020/672 af 19. maj 2020 om oprettelse af et europæisk instrument for midlertidig støtte til mindskelse af risiciene for arbejdsløshed i en nødsituation (SURE) som følge af covid-19-udbruddet
                  1
               , særlig artikel 6, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Den 7. august 2020 anmodede Rumænien om finansiel støtte fra Unionen med henblik på at supplere landets nationale indsats for at imødegå virkningerne af covid-19-udbruddet og dets socioøkonomiske konsekvenser for arbejdstagerne. 
            
            
               (2)Covid-19-udbruddet og de ekstraordinære foranstaltninger, som Rumænien har gennemført for at dæmme op for udbruddet og de socioøkonomiske og sundhedsrelaterede konsekvenser heraf, forventes at få dramatiske følger for de offentlige finanser. Ifølge Kommissionens forårsprognose 2020 forventedes Rumænien at have et offentligt underskud og en offentlig gæld på henholdsvis 9,2 % og 46,2 % af bruttonationalproduktet (BNP) ved udgangen af 2020. Ifølge Kommissionens mellemliggende sommerprognose 2020 forventes Rumæniens BNP at falde med 6,0 % i 2020. 
            
            
               (3)Covid-19-udbruddet har fastlåst en væsentlig del af arbejdsstyrken i Rumænien. Dette har ført til en pludselig og kraftig stigning i de offentlige udgifter i Rumænien som følge af arbejdsfordelingsordninger og lignende foranstaltninger samt sundhedsmæssige foranstaltninger, jf. betragtning 4-11. 
            
            
               (4)Ved "regeringens hastebekendtgørelse 30/2020"
                  2
               , som der henvises til i Rumæniens anmodning af 7. august 2020, blev der indført en ydelse til ansatte hos en arbejdsgiver, der nedsætter eller midlertidigt indstiller sin aktivitet på grund af følgerne af covid-19-udbruddet. Ydelsen udgør højst 75 % af medarbejdernes grundløn (dog højst 75 % af den gennemsnitlige bruttoløn i landet) i al den tid, der er undtagelsestilstand.
            
            
               (5)Ved "regeringens hastebekendtgørelse 92/2020"
                  3
               , som der henvises til i Rumæniens anmodning af 7. august 2020, blev der indført en ydelse til personer, hvis ansættelsesforhold er blevet suspenderet i mindst 15 dage i perioden med undtagelsestilstand eller alarmberedskab, forudsat at deres ansættelsesforhold fastholdes frem til den 31. december 2020. Ydelsen udgør 41,5 % af medarbejdernes grundløn, brutto (dog højst 41,5 % af den gennemsnitlige bruttoløn i landet). 
            
            
               (6)Ved "regeringens hastebekendtgørelse 132/2020"
                  4
                blev der indført en arbejdsfordelingsordning, hvorunder arbejdsgiveren i tilfælde af en midlertidig nedsættelse af aktiviteten som følge af situationen med undtagelsestilstand eller alarmberedskab har mulighed for at nedsætte medarbejdernes arbejdstid med op til 50 %. I perioden med nedsat arbejdstid modtager de berørte medarbejdere en godtgørelse på 75 % af forskellen mellem bruttolønnen for normal arbejdstid og den aktuelle løn.
            
            
               (7)Der er blevet indført to foranstaltninger til fordel for selvstændige og personer inden for liberale erhverv: For dem, der helt har indstillet deres aktivitet på grund af følgerne af covid-19-udbruddet, udbetaler staten en ydelse på 75 % af deres gennemsnitlige bruttoløn
                  5
               . For dem, der har nedsat deres arbejdstid, udbetaler staten en ydelse på op til 41,5 % af deres gennemsnitlige bruttoløn.
            
            
               (8)Hvad angår daglejere, som stopper med at arbejde, fordi forretningsaktiviteten er blevet indstillet på grund af følgerne af covid-19-udbruddet, har myndighederne indført en foranstaltning, hvorunder der ydes en understøttelsesydelse på 35 % af det normale vederlag pr. arbejdsdag i en periode på højst 3 måneder.
            
            
               (9)Ved "regeringens hastebekendtgørelse 11/2020"
                  6
               , som der henvises til i Rumæniens anmodning af 7. august 2020, blev der indført en bonus for ekstraarbejde til personale i specialstrukturerne under det nationale institut for folkesundhed og de regionale sundhedsforvaltninger og/eller den offentlige sundhedsforvaltning i Bukarest, som står for koordineringen og gennemførelsen af foranstaltninger til forebyggelse og inddæmning af begivenheder, som WTO har erklæret for en global folkesundhedsmæssig krise som følge af smitte med covid-19. Under foranstaltningen udbetales en ydelse svarende til 75 % af grundlønnen for de timer, der erlægges ud over den normale arbejdstid, og 100 % af grundlønnen for timer erlagt i weekenden, på offentlige fridage og andre dage, der ikke tæller som almindelige arbejdstage. Denne foranstaltning kan betragtes som en sundhedsmæssig foranstaltning som omhandlet i forordning (EU) 2020/672.
            
            
               (10)For ansatte i det nationale forsvarssystem, fængsler, offentlige sundhedscentre og andre kategorier som fastlagt ved ministerielle bekendtgørelser udbetaler myndighederne en børnepasningsydelse. Ydelsen er betinget af, at den anden forælder ikke har alternative rettigheder, som giver forældre mulighed for at holde fri for at passe børn i tilfælde af midlertidig lukning af undervisningsenheder. Denne foranstaltning kan betragtes som svarende til en arbejdsfordelingsordning som omhandlet i forordning (EU) 2020/672, idet der ydes indkomststøtte til medarbejdere til at dække omkostningerne ved børnepasning, mens skolerne er lukket, og den hjælper derfor forældrene med at forblive i arbejde og forhindrer usikkerhed i forbindelse med deres ansættelsesforhold. 
            
            
               (11)Endelig blev der ved "lov nr. 56/2020"
                  7
               , som der henvises til i Rumæniens anmodning af 7. august 2020, indført en ydelse for særligt farlige forhold på op til 30 % af lønnen til medicinsk personale, der deltager i medicinske covid-19-foranstaltninger.
            
         
         
            
               (12)Rumænien opfylder de i artikel 3 i forordning (EU) 2020/672 nævnte betingelser for at anmode om finansiel støtte. Rumænien har forelagt Kommissionen passende dokumentation for, at de faktiske og planlagte offentlige udgifter efter den 1. februar 2020 er steget med 4 370 779 006 EUR som følge af de øgede udgifter til ydelserne for teknisk arbejdsløshed til ansatte og andre kategorier end ansatte, ydelsen til genansatte medarbejdere og andre kategorier end medarbejdere, en kommende arbejdsfordelingsordning, en understøttelsesydelse til daglejere og en børnepasningsydelse til bestemte typer af medarbejdere. Der er tale om en pludselig og kraftig stigning, som er forbundet med nye foranstaltninger, der omfatter en betydelig del af virksomhederne og arbejdsstyrken i Rumænien. Rumænien agter at finansiere 271 534 419 EUR af det øgede udgiftsbeløb ved hjælp af midler fra Unionen. 
            
            
               (13)Kommissionen har hørt Rumænien og konstateret, at der er sket en pludselig og kraftig stigning i de faktiske og planlagte offentlige udgifter, der er direkte forbundet med arbejdsfordelingsordninger og lignende foranstaltninger samt indførelsen af relevante sundhedsrelaterede foranstaltninger i forbindelse med covid-19-udbruddet som omhandlet i anmodningen af 7. august 2020, jf. artikel 6 i forordning (EU) 2020/672.
            
            
               (14)Der bør derfor ydes finansiel støtte med henblik på at hjælpe Rumænien med at imødegå de socioøkonomiske virkninger af den alvorlige økonomiske forstyrrelse som følge af covid-19-udbruddet.
            
            
               (15)Denne afgørelse bør ikke berøre udfaldet af eventuelle sager om forvridning af det indre marked, som anlægges, navnlig i henhold til artikel 107 og 108 i TEUF. Den fritager heller ikke medlemsstaterne for i henhold til artikel 108 i TEUF at underrette Kommissionen om eventuelle statsstøtteprojekter.
            
            
               (16)Rumænien bør regelmæssigt underrette Kommissionen om gennemførelsen af de planlagte offentlige udgifter, således at Kommissionen kan vurdere, i hvilket omfang landet har afholdt disse udgifter.
            
            
               (17)Afgørelsen om at yde finansiel støtte er blevet truffet under hensyntagen til de eksisterende og forventede behov i Rumænien samt anmodninger om finansiel støtte i henhold til forordning (EU) 2020/672, som andre medlemsstater allerede har indgivet eller har planlagt at indgive, samtidig med at principperne om ligebehandling, solidaritet, proportionalitet og gennemsigtighed anvendes —
            
            
               VEDTAGET DENNE AFGØRELSE: 
            
            
               Artikel 1
            
            
               Rumænien opfylder betingelserne i artikel 3 i forordning (EU) 2020/672.  
            
            
               Artikel 2
            
            
               1.Unionen stiller et lån på højst 4 099 244 587 EUR til rådighed for Rumænien. Lånet har en maksimal gennemsnitlig løbetid på 15 år.
            
            
               2.Rådighedsperioden for den finansielle støtte, der ydes ved denne afgørelse, er 18 måneder fra den første dag efter denne afgørelses ikrafttræden. 
            
            
               3.Kommissionen stiller Unionens finansielle støtte til rådighed for Rumænien i maksimalt otte rater. En rate kan udbetales i en eller flere trancher. Løbetiden for trancherne under den første rate kan være længere end den maksimale gennemsnitlige løbetid, der er fastsat i stk. 1. I så fald fastsættes løbetiden for de efterfølgende trancher således, at den i stk. 1 omhandlede maksimale gennemsnitlige løbetid overholdes, når alle rater er udbetalt. 
            
            
               4.Den første rate frigives under forbehold af, at den i artikel 8, stk. 2, i forordning (EU) 2020/672 omhandlede låneaftale, træder i kraft. 
            
            
               5.Rumænien afholder Unionens finansieringsomkostninger, der er omhandlet i artikel 4 i forordning (EU) 2020/672, for hver rate samt Unionens eventuelle gebyrer, omkostninger og udgifter i forbindelse med finansieringen. 
            
            
               6.Kommissionen træffer afgørelse om størrelsen af raterne og frigivelsen heraf samt om tranchernes størrelse. 
            
            
               Artikel 3 
            
            
               1. Rumænien kan finansiere følgende foranstaltninger: 
            
            
               (1)ydelsen for teknisk arbejdsløshed til ansatte hos arbejdsgivere, som nedsætter eller indstiller deres aktivitet som fastsat i artikel 11 i regeringens hastebekendtgørelse 30/2020
            
            
               (2)ydelsen til personer, hvis ansættelsesforhold er blevet suspenderet, som fastsat i artikel 1 i regeringens hastebekendtgørelse 92/2020 
            
         
         
            
               (3)arbejdsfordelingsordningen som fastsat i artikel 1 i lov 132/2020
            
            
               (4)ydelsen svarende til den i litra a) nævnte ydelse til andre kategorier end ansatte, herunder selvstændige og personer inden for liberale erhverv, som fastsat i artikel 15 i regeringens hastebekendtgørelse 30/2020
            
            
               (5)den ydelse, der er omhandlet i lov nr. 6/2020 om statens socialsikringsbudget for 2020, til andre kategorier end ansatte (herunder selvstændige og personer inden for liberale erhverv), som fastsat i artikel 3 i regeringens hastebekendtgørelse 132/2020
            
            
               (6)understøttelsesydelsen til daglejere som fastsat i artikel 4 i regeringens hastebekendtgørelse 132/2020
            
            
               (7)en bonus for ekstraarbejde til personale i specialstrukturerne under det nationale institut for folkesundhed og de regionale sundhedsforvaltninger og/eller den offentlige sundhedsforvaltning i Bukarest som fastsat i artikel 8, stk. 6, i regeringens hastebekendtgørelse 11/2020
            
            
               (8)børnepasningsydelsen til medarbejdere i det nationale forsvarssystem, fængsler, offentlige sundhedscentre og andre kategorier som fastlagt ved ministerielle bekendtgørelser som fastsat i artikel 1, stk. 6, i regeringens hastebekendtgørelse 30/2020
            
            
               (9)en ydelse for særligt farlige forhold i anerkendelse af det medicinske personales indsats som fastsat i artikel 7 i lov nr. 56/2020.
            
            
               Artikel 4
            
            
               Rumænien underretter senest den [DATO: seks måneder efter datoen for offentliggørelsen af denne afgørelse] og derefter hver sjette måned Kommissionen om afholdelsen af de planlagte offentlige udgifter, indtil alle de planlagte offentlige udgifter er blevet afholdt.
            
            
               Artikel 5
            
            
               Denne afgørelse er rettet til Rumænien.
            
            
               Artikel 6
            
            
               Denne afgørelse offentliggøres i Den Europæiske Unions Tidende. 
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 159 af 20.5.2020, s. 1.
               
               
                  
                     (2)
                  
                        Offentliggjort i Rumæniens statstidende 231 af 21. marts 2020.
               
               
                  
                     (3)
                  
                        Offentliggjort i Rumæniens statstidende 459 af 29. maj 2020.
               
               
                  
                     (4)
                  
                        Offentliggjort i Rumæniens statstidende 720 af 10. august 2020.
               
               
                  
                     (5)
                  
                        Som fastsat ved lov nr. 6/2020 om statens socialsikringsbudget for 2020.
               
               
                  
                     (6)
                  
                        Offentliggjort i Rumæniens statstidende 102 af 11. februar 2020.
               
               
                  
                     (7)
                  
                        Offentliggjort i Rumæniens statstidende 402 af 15. maj 2020.